Llorenç Gómez, campió de Geòrgia, Portugal i Polònia aquest estiu | Fosbury\nFosbury » Futbol Platja » Llorenç Gómez, campió de Geòrgia, Portugal i Polònia aquest estiu\nEl darrer dia d’agost Llorenç Gómez tenia un gran repte esportiu. A les files del Dinamo de Batumi i al costat d’altres jugadors de Torredembarra com Edu Suárez i Eliott Mounoud es jugava el títol de la lliga georgiana de futbol platja. En un partit dominat a plaer i en què els tres jugadors torrencs van marcar per partida doble, el Dinamo es va imposar per 7 a 2 al Navy Academy per alçar el trofeu de campió. Gómez, a més, va ser proclamat millor jugador de la competició.\nEl Dinamo de Batumi, campió de lliga 2017\nUn rodamón del futbol platja\nNo és el primer cop que Gómez s’endú un reconeixement com aquest. I no és l’única lliga que brilla al seu palmarès. De fet, aquest mateix estiu el futbolista de Torredembarra també s’ha proclamat campió de lliga a Portugal i a Polònia i ha pujat al podi de la millor lliga del món (la russa) i d’altres campionats com el d’Espanya. Rodamón com pocs altres esportistes, Llorenç Gómez ha competit aquest 2017 a altres països com els EUA, Suïssa o Itàlia. Tot plegat, amanit amb convocatòries de la selecció catalana i de la selecció espanyola. Amb Torredembarra com a base d’operacions (i també d’entrenaments i partits), cada setmana el català afronta nous reptes.\nNo és una novetat d’aquest 2017. L’any passat també va completar un periple d’alt nivell en què, entre altres experiències, hi va sumar la participació a la lliga dels Emirats Àrabs Units amb l’Al Nasr Club de Dubai abans d’iniciar aquest 2017 amb una pretemporada a Trinitat i Tobago. Gómez, a més, és un especialista en marcar gols espectaculars i ja fa anys que les seves dianes són nominades allà on va.\nSi hi ha una bona competició de futbol platja, amb tota probabilitat Llorenç Gómez hi participarà a les files d’algun equip.\nEls èxits d’aquest estiu\nAmb estatus de gran estrella en alguns països del món (l’any passat va ser rebut amb tots els honors al costat d’Edu Suárez per l’alcalde de la ciutat georgiana de Batumi), val la pena fixar-se en el paper del torrenc aquest estiu. Més enllà del contundent triomf a la lliga georgiana, fa pocs dies també va alçar el títol portuguès anotant tres gols en tres partits amb l’SC de Braga. Dos campionats consecutius per a un jugador acostumat a ser decisiu i també a canviar de companys d’equip constantment.\nEl Team KP Lodz, celebrant el campionat de lliga d’aquest estiu / Llorenç Gómez – Facebook\nA finals de juliol Llorenç Gómez havia alçat un altre títol. Es va proclamar campió de la lliga polonesa a les files del Team KP Lodz anotant tres gols decisiu a la final contra el Grembach (8-3) i essent el segon màxim golejador del campionat. Més enllà dels títols, un dels èxits que més ha celebrat a través de les xarxes socials és el tercer lloc a la potentíssima lliga russa a les files del CSKA, un èxit històric per a un conjunt que en aquesta disciplina fins ara havia assolit resultats modestos (l’any passat, sense anar més lluny, havia acabat en l’última plaça de la lliga).\nUna vida de nòmada, de gols, de victòries i d’espectacle esportiu al màxim nivell. Llorenç Gómez, la referència del futbol platja del nostre país, està completant un estiu de somni. Ara li toca afrontar la copa russa amb el CSKA i la Superfinal Euro Beach Soccer League amb la selecció espanyola. Quin serà el proper pas?\nDestacatFutbol PlatjaGeòrgiaLlorenç GómezPolòniaPortugalTorredembarra


Serra de Bellmunt-Almenara. Plana d’Urgell\nBellcaire d’Urgell_Sant Jordi de Muller_Balaguer_Bellcaire d’Urgell\nUn viatge seguint el camí de l’aigua segrestada al Segre per diferents ramals del Canal d’Urgell que aporten vida als cultius de la Plana d’Urgell. El despertar de la primavera és l’època ideal per fer aquesta ruta en família. Un viatge recorrent canalitzacions d’aigua que reviuen un paisatge típicament de secà convertint-lo en un oasi de colors que conviden a estimar la natura.\nDeixem Bellcaire d’Urgell en direcció cap als relleus que veiem al nord, petites ondulacions del paisatge que formen part de l’espai natural de les terres de ponent Serra de Bellmunt-Almenara, constituït per una alineació longitudinal de petits turons argilosos, calcaris i guixencs que separa les planes agrícoles regades pels Canals d'Urgell al sud i la ribera del Sió al nord.\nAl peus d’aquest turons es mou, seguint la morfologia dels mateixos, la primera sèquia del Canal d’Urgell que seguim cap a ponent per arribar a Balaguer. Navegar sense cap dificultat tècnica entre l’aigua que llisca suaument, fresca i límpida, fruit del desglaç dels relleus del Pirineu, i la verdor dels camps de regadiu esquitxats de petites taques de color vermell on encara hi ha restes del gallaret, és un autèntic passeig molt plaent.\nA Balaguer pedalem a la vora de la llera del Segre, un espai d’oci que la vila ha sabut recuperar alhora que aprofitem per endinsar-nos pels carrers de Balaguer per tenir una impressió del passat històric de la vila a través de la trama urbanística dels seus carrers o la bonica plaça del Mercadal.\nDeixem Balaguer en busca de Canal Auxiliar d’Urgell passant per la masia Torre Rocaspana. Tot el trajecte de tornada a Bellcaire d’Urgell, excepte la pista que connecta el canal amb el nucli, és fa pràcticament pel marge dret de la canalització. Un viatge pedalant vora l’aigua que el canal distribueix fent llargues marrades per la plana urgellenca fins trobar-se amb el Canal d’Urgell prop d’Artesa de Segre. Evidentment deixem aquest llarg trajecte al sud de Bellcaire d’Urgell per finalitzar la ruta.


Entorn empresarial - Ajuntament de Vila-real\nInici -> Vila-real -> Entorn empresarial\nEl teixit industrial, comercial i associatiu de Vila-real, unit a una sòlida xarxa d'infraestructures i serveis, converteixen la ciutat en un entorn òptim per a l'establiment de nous negocis.\nL'entorn comercial de Vila-real està format majoritàriament per xicotets negocis tradicionals i familiars, majoritàriament d'alimentació, roba i calçat i equipament de la llar, que ocupen una superfície de més de 120.000 metres quadrats, juntament amb uns altres 26.000 metres quadrats de grans superfícies i hipermercats. La zona centre de la ciutat i les principals avingudes que la creuen de nord a sud (Pius XII, Francesc Tàrrega, Calvari) concentren bona part dels establiments comercials del municipi.\nLa Cambra de Comerç de Castelló, amb la col·laboració de l'Ajuntament de Vila-real, disposa a la ciutat de dos vivers d'empreses per a l'acompanyament de noves iniciatives empresarials en els seus principis i formació per a la creació o desenvolupament de negocis.\nAmb cinc milions de metres quadrats de sòl industrial i una desena de zones industrials consolidades, Vila-real és un dels centres de producció de paviments i revestiments ceràmics més importants d'Espanya i forma part de l'anomenat triangle del taulellet, que concentra al voltant del 90% de la fabricació de taulells de l'Estat, així com indústria auxiliar i associada.\nAquesta circumstància, unida a projectes de nous desenvolupaments industrials i terciaris i polítiques fiscals d'estímul, configuren un escenari propici per a la instal·lació de noves indústries a la ciutat, que poden beneficiar-se de les sinergies, xarxes econòmiques i infraestructures de comunicació desenvolupades en les últimes dècades al compàs del creixement de la indústria local.\nDes de novembre de 2011, Vila-real és reconeguda com a Ciutat de la Ciència i la Innovació i forma part de la xarxa Innpulso de ciutats innovadores patrocinada pel Ministeri d'Economia i Competitivitat. Aquest distintiu no sols acredita l'aposta innovadora de l'estructura econòmica local, sinó que col·loca també la ciutat de Vila-real en situació privilegiada per a la captació de recursos i el desenvolupament de projectes amb participació estatal vinculats a la innovació i el coneixement.\nLa Fundació Globalis, del patronat de la qual forma part l'Ajuntament de Vila-real, i la Càtedra d'Innovació Ceràmica Ciutat de Vila-real, configuren l'estructura de suport a la innovació com a eix substancial del futur desenvolupament econòmic.\nL'activitat agrícola forma part de la història econòmica i social de la ciutat des dels seus inicis. Encara que el declivi del sector, particularment lligat al cultiu de taronges, és innegable, l'agricultura és encara avui, amb 3.149 hectàrees i 1.678 explotacions (Cens Agrari 2009, INE), una part substancial de l'estructura econòmica i de l'entorn empresarial de Vila-real.\nArticulat tradicionalment entorn de cooperatives de terres, el sector agrari local ha desenvolupat una important activitat manufacturera i comercialitzadora de taronges, tant per al mercat nacional com internacional. En els últims anys, la tradició agrícola local ha esperonat també l'aparició d'iniciatives empresarials derivades, com pot ser la producció de licors, la gastronomia i fins i tot el turisme.\nInfraestructures de comunicació\nCarreteres: AP-7, N-340, CV-185, CV-20, CV-18, CV-10\nFerrocarril: Estació Adif (passatgers i mercaderies)\nAeroport operatiu més pròxim: Aeroport de València (68 km)\nPort més pròxim: PortCastelló (15 km)\nEnllaç a: Associacions empresarials i entitats de suport al negoci\nEl nom és Vila-real


Riu Ridaura - CACBGI\nL’aqüífer del riu Ridaura havia estat la font tradicional per a l’abastament d’aigües dels municipis de la Vall d’Aro i de Sant Feliu de Guíxols. Amb el creixement de l’activitat turística i l’increment del nombre de segones residències, aquest aqüífer, que té un volum útil de 5 hm3, va esdevenir insuficient per subministrar aigua a la població que allà s’hi concentrava en època estival. L’abastament en alta amb aigua del Ter provinent de la potabilitzadora de Montfullà, en primera instància (1993), conjuntament amb el posterior canvi de model en la gestió dels pous de la zona (2000), han permès, quan la pluviometria ha estat mínimament generosa, una recuperació del fluxe continu d’aigua de gran qualitat al llarg de la major part de mesos de l’any. Alhora, aquest fluxe continu i de qualitat ha permès sustentar unes poblacions de macroinvertebrats d’una gran diversitat, entre la qual s’hi ha trobat espècies típiques d’aigües molt netes i que en el nostre país es troben en la capçalera de les rieres de muntanya.\nDurant l’any 2003 el seguiment es va plantejar en diferents punts al llarg del recorregut del riu, amb un mostreig per a cada estació de l’any. Els resultats inicials, juntament amb les dades relatives al canvi de model de gestió de l’aqüífer, van ser presentats a Sant Feliu de Guíxols el 15 de juliol de 2003, mentre que en una jornada interna sobre reutilització d’aigües celebrada a Lloret de Mar el 10 de febrer de 2004 es van presentar els resultats complets de l’any 2003.\nPer a l’any 2004 es va dissenyar un seguiment més ambiciós que inclou, a banda de la monitorització de les poblacions de macroinvertebrats i de l’estat ecològic del riu, la determinació de paràmetres relacionats amb l’estat tròfic del riu, l’estat sanitari i l’avaluació de la pol·lució antròpica. Per a aquests seguiments, el Consorci de la Costa Brava col·labora amb els Departaments de Química Analítica i d’Ecologia de la Universitat de Girona, i amb el Departament de Microbiologia de la Facultat de Biologia de la Universitat de Barcelona.\nInforme Tècnic: Efecte de la planta de regeneració d'aigua de Castell-Platja d’Aro en la qualitat ecològica, química i microbiològica del riu Ridaura. Novembre 2006.\nProtocol de seguiment de la qualitat física, química i ecològica del Riu Ridaura. Any2006.\nJordi Sala: Quantitat i qualitat de l'aigua. Jornada “El Ridaura: Present i futur d'un riu emblemàtic” Santa Cristina d’Aro, Baix Empordà. 28 de gener de 2006.\nLluís Sala: Sanejament i reutilització d'aigües residuals a la Vall d'Aro. Jornada “El Ridaura: Present i futur d'un riu emblemàtic” Santa Cristina d’Aro, Baix Empordà. 28 de gener de 2006.\nProtocol de seguiment de l’estat ecològic del riu Ridaura per a l’any 2005\nPresentació en Power Point del conjunt de dades del 2003, febrer de 2004\nProtocol de seguiment de l’estat ecològic del riu Ridaura per a l’any 2004, gener de 2004\nPresentació en Power Point de l’informe anterior, juliol de 2003\nInforme de l’estat ecològic del riu Ridaura, juliol 2003


Presentació – Ampa Minguella\nEts aquí: Inici / Qui som / Presentació\nLa finalitat de l’Associació és col·laborar amb la Direcció i el professorat del centre, aportant iniciatives i suggeriments per a la millor formació de l’alumnat, sempre amb el vist-i-plau del centre i sense interferir en la marxa de les tasques escolars ni en les decisions del claustre de professors. També promoure la cooperació dels pares i mares per a fomentar la formació integral dels alumnes, col·laborant amb la Direcció de l’Escola en l’organització d’activitats adreçades als escolars i les seves famílies, i desenvolupant activitats de formació de pares.L’AMPA es finança mitjançant una quota anual que aporta cada família -prescindint dels fills matriculats en el centre-. També obté alguns ingressos a través d’entitats col·laboradores. L’AMPA som tots els pares i mares de l’escola i les persones que en aquest moment formem part de la junta, som pares com vosaltres, per tant som els vostres representants i un dels nexes d’unió entre vosaltres i l’escola. No dubteu en fer-nos arribar els vostres suggeriments i inquietuds, i a involucrar-vos en els projectes que creieu oportuns.\nAquest curs 2019-2020 hem començat amb nous projectes i reactivat altres que estaven més aturats.\nSeguim col·laborant amb la direcció amb la socialització dels llibres en totes les etapes escolars.\nHem inagurat recentment el nostre nou contenidor de “reciclatge” de material escolar, el vermell, que està ubicat a la zona de reciclatge de l’escola, i que permetrà a totes les nenes i nens que ells mateixos aportin el material escolar que ja no feu servir i poder reciclar-lo.\nEstem activant de nou l’intercanvi de material escolar, hem fet una adquisició de samarretes d’esport de màniga curta, i quan l’activitat torni a la “normalitat” us podrem oferir una taula d’intercanvi.\nSeguim apostant per la cultura, aportant entrades pels més petits, per gaudir del nostres teatres, recentment també col·laborant amb el Círcol Catòlic.\nContinuem també un any més amb la nostra tasca solidària, col·laborant recollint menjar al mercat Maignon per al menjador social Gregal.\nLa junta de l’AMPA es reuneix cada primer dijous lectiu de mes, a les 19:00 a l’escola. Hi sou tots convidats ja des d’ara.\nPodeu seguir-nos també, a través del Facebook, Instagram i Twitter.


Unes 400 persones tallen la Gran Via en protesta per les retallades en educació\nProfessors, pares i alumnes s'han sumat a una nova concentació del món educatiu. Els docents han lliurat un manifest als màxims responsables dels Serveis Territorials d'Ensenyament del Vallès Occidental en contra de les retallades\nXavi Miralles | Ràdio Sabadell\nUns 400 professors, pares i alumnes de diferents centres educatius de Sabadell han tallat aquest migdia la Gran Via de Sabadell a l'alçada dels Serveis Territorials d'Ensenyament del Vallès Occidental en contra de les retallades en educació. Els protestants portaven xiulets, samarretes grogues –ja habituals en les concentracions de professors-- i diferents pancartes. Els docents han entregat un manifest als Serveis Territorials d'Ensenyament del Vallès Occidental en contra de les retallades en l'àmbit educatiu i la situació “crítica” que viuen els centres.\nEl document lliurat va començar a elaborar-se el mes de desembre passat. Tot plegat va néixer de la comunitat educativa de l'IES Joan Oliver i diferents centres educatius públics de la ciutat s'han adherit a la iniciativa. Els docents demanen que la Generalitat faci marxa enrere en les retallades al centres. En aquest sentit recorden que aquest any el pressupost d'escoles i instituts s'ha vist reduit fins a un 20%. Una tisorada que està complicant, i molt, el dia a dia dels mateixos centres. La Noemí Ruiz, cap d'estudis adjunt de l'IES Joan Oliver i una de les impulsores del manifest, ha afirmat que “hi ha alguns serveis de neteja que ja no podem fer. Per exemple ja no podem netejar les finestres. També tenim algunes persianes a punt de caure i no les podem arreglar”. Els docents també han criticat que no es cobreixin les baixes de la plantilla. “Nosaltres ens hem trobat que l'equip directiu ha hagut d'assumir feines de consergeria que no li pertocaven per la baixa d'un conserge”.\nConcentació pels fets de València\nLes protestes en l'àmbit educatiu seguiran aquesta tarda amb concentracions de rebuig a les càrregues policials en contra d'estudiants a València. Un exemple d'aquestes protestes el trobem a l'IES Ribot i Serra, al Sud. Els estudiants han programat per aquesta tarda (18:30h) una asseguda al mateix centre. També recolliran signatures en rebuig a les càrregues policials de València i les enviaran per correu a l'IES Lluís Vives d'aquesta ciutat.\nD'altra banda, diversos col·lectius han convocat per aquest vespre (20h) una concentració davant l'Ajuntament de Sabadell en suport als estudiants de l'IES Lluís Vives de València.


Fa 1 setmana - COMARCA - CULTURA\nL’organitza el Centre d’Estudis de les Garrigues aquest cap de setmana a Bovera, en el que suposa l’inici d’un nou format de les habituals trobades d’estudiosos.\nFa 5 mesos - SERVEIS\nL'Ajuntament i l'Associació de Jubilats uneixen esforços per tirar endavant aquesta iniciativa. Ahir es va servir el primer dinar a fins a 16 veïns del municipi. El servei pretén acompanyar la gent gran en situació de soledat no desitjada o que no poden cuinar-se els seus plats, a més de garantir-los una dieta equilibrada i assegurar-los espais d’oci.\nFa 7 mesos - COMARCA - MOBILITAT\nFa 8 mesos - ENERGIES\nFa 8 mesos - AGRICULTURA - MEDI AMBIENT\nFa 11 mesos - SOLIDARITAT\nFa 2 anys - INCENDI


Biblioteca Pública Episcopal del Seminari de Barcelona – Exposició “La Història moral de Cathalunya del jesuïta Pere Gil (1550-1622): una obra teològica en la Barcelona confessional del tombant del segle XVI-XVII”\nExposició “La Història moral de Cathalunya del jesuïta Pere Gil (1550-1622): una obra teològica en la Barcelona confessional del tombant del segle XVI-XVII”\nUs convidem a la presentació del llibre Història moral de Cathalunya : llibre segon de la Història cathalana, de Pere Gil i Estalella, editat a cura de Rodolfo Galdeano Carretero i publicat el 2017 per la Secció Històrico-arqueològica de l’Institut d’Estudis Catalans. La presentació tindrà lloc el dia 16 d’abril de 2018, a les 18h, a la Sala Sant Jordi del Seminari Conciliar De Barcelona (Diputació 231). Per part del IEC seurà a la taula en Joaquim Garriga i Riera, catedràtic d’història de l’art modern de l’UdG, membre de l’IEC, i també el pare jesuïta Josep Maria Benitez, professor emèrit de la Universitat Gregoriana de Roma. Hi intervindrà també Mn. Armand Puig i Tàrrech, rector de l’Ateneu Universitari Sant Pacià, a banda, és clar, del propi autor del llibre.\nEn finalitzar l’acte tindrà lloc la inauguració de l’exposició “La Història moral de Cathalunya del jesuïta Pere Gil (1550-1622): Una obra teològica en la Barcelona confessional del tombant del segle XVI-XVII”, i que es podrà visitar a la Biblioteca Pública Episcopal de Barcelona fins el 22 de juny.


Dos llicenciats en atur comencen a treballar als ajuntaments de Chelva i Pedralba\nAmbdós municipis han acollit dos diplomats en atur per mitjà del programa de la Diputació de València\nChelva i Pedralba s’han acollit al programa de la Diputació de València, que oferix a cent seixanta-huit jóvens llicenciats en atur la possibilitat de poder treballar als ajuntaments durant tres mesos.\nEste projecte compta amb un pressupost de 252.000 euros i es desenvolupa en coŀlaboració amb l’Institut Valencià de la Joventut (IVAJ), la qual cosa ha permés convocar un total de cent seixanta-vuitbeques per a vuitanta-un municipis de la província.\nConcretament, dos diplomats en atur dels Serrans participen en este programa d’ajudes a la formació.\nLa duració màxima de les ajudes serà de tres mesos i hauran de comprendre necessàriament els mesos de setembre, octubre i novembre. No obstant això, els municipis podran adjudicar les beques per un termini inferior i, si s’escau, renovar-les, sempre que no superen el termini de tres mesos i sempre que la duració mínima siga d’un mes. Cada estudiant rebrà una remuneració de 500 euros al mes.\nHan pogut optar a les beques els joves d’aquelles localitats que disposen d’un Centre d’Informació Juvenil (CIJ) homologat o una oficina comarcal de l’IVAJ-GVA Jove, als quals la Diputació concedix la subvenció destinada a finançar les beques corresponents.\nS’ha concedit una beca per cada municipi menor de 15.000 habitants, dos en els d’entre 15.001 i 30.000 habitants i tres en els de més de 30.000 habitants.


Vall Parc - VALL PARC ESPORTS\nAL NOSTRE CLUB.\nA peu de muntanya, envoltat de natura i sense sortir de la ciutat, neix l’any 1975 el Club Esportiu Vall Parc, part de la història de Barcelona. El club s'ha anat adaptant als canvis i desitjos dels seu socis i ha crescut en número de pistes de tennis, després amb la construcció d'un poliesportiu i ara fa deu anys amb la introducció del pàdel. Avui dia el club disposa de 11 pistes de tennis de terra batuda, 7 pistes de pàdel exteriors i 4 de pàdel indoor úniques a Bacelona, un gimnàs amb sala de cardio i musculació, i sala d'activitats dirigides amb les millors vistes de la ciutat i molt més que t'invitem a descobrir a través d'aquestes pàgines. Benvinguts a Vall Parc.\n[Veure més + ]\nFerrer a quarts de final a Viena\nNo t'ho pensis ni un moment i vine a coneixe'ns en persona. Si no pots, escriu un e-mail o fes-nos una trucada!\nTel. 93 212 67 89\nTRIA EL TEU VALL PARC\nUN RESTAURANT PANORÀMIC\nEl restaurant Vall Parc és un espai privilegiat amb una panoràmica sobre Barcelona. Sota la direcció del grup SERHS líder a Catalunya en restauració, i una cuina propia i faran de qualsevol àpat un moment per gaudir. Obert tots els migdies de 13:30 a 16:30h.\n1 Gimnàs amb sala de càrdio i de musculació. Equip de Personal Trainers i molt més!\nEls estius al Club Esportiu Vall Parc es divideixen en: COLÒNIES i els STAGE de TENNIS I de PÀDEL. Estan pensats per a que els nens puguin gaudir de l'esport, la natura, el Tennis, el Pàdel, la piscina, els jocs de taula, els amics i molt més! Més informació: aquí.


He pujat al cel (fragment) - Endrets - Geografia Literària dels Països Catalans\nHe pujat al cel (fragment)\nAutor:Capmany i Farnés, Maria Aurèlia\nObra:D'una Festa que canta (p. 13)\nIndret:Basílica de Santa Maria. Interior\nEntre les coses agradables, i amb l'estímul d'un cert esforç per part meva, durant el lapse de temps d'aquest estiu passat hi ha, sens dubte, la meva pujada al cel. Dic que amb un cert esforç per part meva perquè si bé nedar, i caminar, i pujar pels empedregats camins de la cala, és feina molt agradable, per a una persona del meu sedentarisme pujar al cel signiﬁca un cert esforç que et pot arribar a fer sentir molt orgullosa de tu mateixa.\nAmb tot, no hi ha, però, cap altra aventura tan bonica i tan gratiﬁcant com la de pujar al cel gràcies a la guia protectora d'un poeta. Així com el Dant va necessitar un poeta per baixar als inferns, jo vaig necessitar un poeta per pujar al cel, que no és altra cosa que l'espai enlairat on es realitza la tramoia del Misteri d'Elx.\nTothom sap, i els barcelonins ho saben una mica més, car en van poder veure un tast a les festes de Santa Eulàlia, que el Misteri d'Elx té lloc el dia quinze d'agost, festa de l'Assumpta, i cal dir que qui no ha vist en ple agost, suant a llàgrima viva, l'espectacularitat i la tensió harmoniosa del Misteri, es pot dir que és com si no l'hagués vist.\nAquest any, Gaspar Jaén i Urban, poeta i home d'Elx -la presència d'un poeta em sembla que lliga profundament amb el meravellós espectacle-, em va convidar a fer l'ascensió. Dir «escales amunt» és massa ràpid per expressar el que significa la pujada i la baixada per l'escala de cargol que porta al cimbori de la basílica de Santa Maria d'Elx.\nAl «cel» -com en diuen els il·licitans, referint-se a tot l'aparell de tramoia que hi ha al cimbori convenientment amagat per un plafó immens de núvols i una trapa, que s'obre i es tanca a voluntat i deixa caure la meravella de la magrana, de l'araceli, de tota la historiada i alhora elemental esceniﬁcació del Misteri de l'Assumpció de la Verge- els àngels beuen Fanta i nuvolets.\nDalt del cel, els habitants d'aquell espai invisible per al públic mouen les politges que permetran la baixada i ascensió dels àngels, del mateix Jesucrist i l'ascensió de la Verge, i tenen cura, amb una precisió i una delicadesa que sorprèn, de la instal·lació dels àngels i tota la comparsa, amb l'enginy que els mantindrà ben bé entre un quart i mitja hora a mig aire de l'alta basílica, plena, com cada any, de gom a gom.


— Participacio i ètica\nPel que respecta a la participació i l’ètica des de la perspectiva de l’alumnat, caldria remarcar tres aspectes que es consideren importants de cara a estructurar les propostes: la relació pedagògica, la inclusió de continguts transversals i la flexibilitat en la creació d’estructures de participació. Aquests tres aspectes estan acompanyats d’una idea de caire més transversal: la percepció del fet que la participació funciona millor en la mesura que s’han superat els mecanismes institucionalitzats. Amb aquesta idea s’intenta recollir la percepció que els centres han acabat explorant vies pròpies per afavorir la participació de l’alumnat.\nEn referència a la relació pedagògica, aquesta es configura com una eina fonamental per garantir tant la participació com el desenvolupament d’una concepció ètica dels estudis. Seria important incloure continguts transversals per afavorir el desenvolupament de la dimensió ètica dels estudis, així com per millorar les condicions i habilitats de l’alumnat en relació a la participació. Seria positiu també flexibilitzar i fomentar la creació d’estructures de participació. Aquesta proposta es relaciona de forma palesa amb la reflexió, ja apuntada unes línies més amunt, relativa a si es pot regular la participació o si, en una interpretació més àmplia del concepte de participació, caldria donar autonomia als centres per configurar dinàmiques i espais de participació diversos que partisquen de la realitat i necessitats de cada centre.\nQuan parlem de la relació entre les famílies i els centres educatius d’FP hem de tenir en compte la diversitat, atés que hi ha una distinció clara a fer entre l’FPB (Formació Professional Bàsica), l’FP de Grau Mitjà i de Grau Superior, sobretot en la situació actual en què es constata l’augment de la mitjana d’edat en FP. En qualsevol cas, és molt important que les famílies s’involucren directament en la formació dels seus fills i filles treballant en col·laboració amb els centres educatius.\nEn el cas de l’alumnat d’FPB les relacions amb les famílies són més estretes, en ser un alumnat més jove. D’altra banda, les famílies tenen un paper molt important també pel que fa al fet d’aconseguir que l’alumnat de Grau Mitjà continue la seua formació amb un Grau Superior. En el cas del Grau Superior, les famílies tenen menys contacte amb el centre ja que l’alumnat és major d’edat. És per això que els centres necessiten que les famílies confien en la seua activitat i es comprometen amb la tasca educativa respecte als seus fills i filles. Per la seua banda, les famílies demanen una participació més directa i menys residual en els centres.\nLa cultura de la no participació està instal·lada als centres educatius com ho està a la resta de la societat. Cal un esforç per reapropiar-se de la participació, amb activitats com ara jornades temàtiques o xarrades, incloent la participació com una qüestió transversal al centre educatiu. El centre educatiu ha d’aconseguir que l’alumnat se senta part del centre i part de la professió que està aprenent. Des d’aquesta perspectiva és rellevant l’enfocament des d’un vessant cognitiu de la participació. La nostra societat no crea les condicions idònies per promoure el treball cooperatiu; aquest és, però, fonamental.\nEls centres d’FP no poden estar d’esquena a l’entorn, és més, poden influir en l’entorn, incloent una cultura participativa a la pròpia organització i repensant i reformulant la concepció que es té sobre la participació del professorat al centre, la participació de les famílies i de l’alumnat. La participació ha de ser àgil, per això cal fer-la més flexible, però al mateix temps cal assumir el fet que la presa de decisions en els centres ha d’anar associada a un procés de participació. En aquesta línia val a dir que l’alumnat és l’actor més invisibilitzat, perquè la seua participació queda supeditada a qüestions estructurals molt determinades i, al remat, no se sent representat. La inclusió de la participació en la cultura organitzativa dels centres educatius passa per promoure el diàleg. Informar-se, dialogar i participar és tenir una visió conjunta dels diferents actors que estan involucrats en l’FP per poder actuar en conseqüència.\nEn relació a l’entorn, hi ha una idea generalitzada d’un moment de canvi d’escenari i una necessitat que el sistema educatiu s’hi adapte. Per altra banda, es planteja la necessitat de posar el focus en la relació amb les associacions i federacions d’empreses i organitzacions empresarials.\nCal remarcar tres aspectes que es consideren importants de cara a estructurar les propostes: la coordinació entre empresa i centre, la implicació i motivació del professorat, i l’articulació d’una xarxa d’empreses compartida pels centres.\nPel que fa al currículum, és important centrar l’atenció en altres habilitats distintes als continguts específics dels currículums, és a dir, hi ha una necessitat de formar de manera integral els individus, de manera que es fan imprescindibles les competències personals i socials, a més de les professionals.\nDes del vessant de la tasca educativa, s’aposta per una màxima comuna: la col·laboració. Una col·laboració que és necessària pel que fa als recursos i a la formació, entre empreses, entre organitzacions educatives, entre nivells educatius, que aniria acompanyada d’una concepció diferents de l’obertura dels centres.\nTot i que en el mòdul d’Empresa i Iniciativa Empresarial (EIE) ja hi ha una formació orientada a la possibilitat de crear empreses, l’Administració educativa ha d’afavorir projectes que poden alhora incloure agents externs a les organitzacions educatives per tal de formar i informar l’alumnat en relació a processos emprenedors.\nExperiències com ara les aules compartides han de ser reforçades per tal de trencar barreres que deixen fora del sistema educatiu l’alumnat amb riscs d’exclusió social. Les experiències en diferents espais (formals i no formals) poden afavorir la formació de més població.


El cementeri municipal de Borriana disposa ja dels 140 nínxols inicials de l'ampliació | Castelló Extra\nL’ampliació prevista per als pròxims mesos permetrà crear un total de 336 nínxols més\nEl cementeri de Borriana ja té l’autorització municipal per a poder enterrar en els 140 nínxols nous inicials que s’han construït en la primera fase de les obres d’ampliació del cementeri prevista per l’executiu municipal, i que permetrà la creació de 336 nous nínxols durant els pròxims mesos.\nSegons ha explicat el regidor de Cementeri, Hilario Usó, en aquesta primera fase d’obres, ja concloses només mancada la instal·lació del mobiliari urbà per a recepcionar les obres. En elles s’inclouen a més de la construcció dels 140 nínxols nous, els treballs d’urbanització, amb la creació dels carrers i els zones verdes, i també la xarxa de clavegueram i aigua potable, així com el tancament i els accessos a aquesta zona annexa al recinte actual.\nAddicionalment, a més dels 140 nous nínxols, el cementeri municipal de Borriana compta en l’actualitat amb 50 nínxols buits més en la part antiga. Per una altra banda, la resta de l’ampliació del cementeri municipal que s’executarà al llarg dels pròxims anys en diferents fases, permetrà crear almenys 336 nínxols més dels que disposa actualment el cementeri.\nL’ampliació està prevista en la parcel·la municipal de 13.165 metres quadrats situada al costat de la carretera d’accés a la localitat. D’aquestos 13.165 metres de solar, 10.135 és destinen a l’ampliació del cementeri i la resta 3.030 metres és mantindran com a zona exterior.\nCal recordar que el mes de maig passat l’Ajuntament va realitzar obres de renovació de tota la xarxa d’aigua potable del cementeri municipal per a millorar i garantir completament la qualitat del servei. Aquesta actuació de canalització de l’aigua potable amb un pressupost de prop de 36.000 euros va suposar la renovació d’aproximadament 600 metres lineals de canonada, la instal·lació d’11 boques de reg i tres noves fonts d’aigua, així com la reposició del paviment i formigó. Així mateix, es van escometre les obres de la canalització soterrada de l’enllumenat públic des de la porta d’entrada fins a l’ermita, la instal·lació de la qual era aèria.\nAixí mateix, Hilario Usó ha indicat que l’Ajuntament està reparant la pèrgola del cementeri de la barraca “molt deteriorada” i, en breu, es realitzaran les obres de millora en els vestuaris i dutxes del personal.


El model actual de consum als països desenvolupats té un impacte molt negatiu sobre el medi ambient local i, encara que no ens n’adonem, afecta també tot el planeta.\nQuè és una petjada ecològica?\nÉs una manera de calcular l'impacte que causa el nostre estil de vida actual. Es calcula en hectàrees de terra necessàries per produir tota l’energia, aliments, aigua i recursos naturals que consumim. També inclou els residus i emissions de gasos que generem i que la Terra ha d’assimilar.\nHi ha moltes maneres de saber el nostre impacte sobre la terra. Proposem una web molt visual i interactiva que permet calcular i compensar la Petjada de Carboni a traves d’iniciatives per actuar contra el Canvi Climàtic:\nSERVEI DE RECOLLIDA DE RESIDUS MUNICIPALS DE SANT VICENÇ DE MONTALT\nL’ARCA SERVEIS AMBIENTALS ha resultat adjudicatària, una vegada més, del concurs de la recollida d’escombraries del municipi de Sant Vicenç per un període de 4 anys i 2 anys possibles de pròrroga. El servei mantindrà el sistema de recollida actual i oferirà aportacions i millores, com el manteniment i substitució dels contenidors, la neteja de les àrees d´aportació i l’ampliació de la neteja dels contenidors, tant per dins com per fora. Així mateix, inclourà la recollida selectiva a les guinguetes de la platja, que fins ara anava a càrrec de la brigada municipal.


LES CIÈNCIES EN EL BROCH: Itàlia es mou.\nItàlia es mou.\nItàlia és una de les regions sísmicament més actives d' Europa. La placa africana està pressionant a la placa euroasiàtica i la microplaca adriàtica es mou cap al norest. La combinació de tots aquests moviments es tradueix en una intesa xarxa de falles que estan en moviment.\nLa matinada del dilluns es va produir un terratrèmol de magnitud 6,3 en l'escala de Richter en la zona pròxima de l'Aquila i des d'eixe moment la Terra no ha deixat de tremolar en la regió dels Abruzos. Aquesta nit s'ha produit una nova rèplica de 5,6.\nEl grau de destrucció ha estat impressionant i el nombre de morts i ferits no deixa de créixer.\nUs fiquem un parell d'articles de El Mundo, un amb esquemes de la localització i fotos i un altre on es parla de les rèpliques. També us fiquem un altre article de El País on hi ha una animació i més informació.\nLa predicció d'aquests fenòmens encara és molt complicada, sols una bona prevenció i una resposta ràpida després de la catàstrofe pot reduir les conseqüències.\nPublicat per Ignasi i Pilar a 20:49\nExposició DINOSAURIA en Vila-real


Excursions saludables “Fem Salut Olesa!" | Turisme d'Olesa de Montserrat\nExcursions saludables “Fem Salut Olesa!"\nEls departaments de Sanitat i de Medi Ambient de l'Ajuntament d'Olesa promouen un seguit de sortides amb l'objectiu d'afavorir la salut i propiciar les relacions socials, a més de donar a conèixer el nostre entorn natural.\nLes excursions, que s'anomenen Fem Salut, Olesa, es fan els dimarts i dijous laborables, de setembre a juliol. Un guia acompanya els participants per atorgar a l'activitat un component didàctic amb explicacions relacionades amb el patrimoni olesà.\nLes sortides del dimarts són de dificultat mitjana-alta a causa d'un increment de desnivell i de distància. En canvi, les de dijous estan més enfocades a atendre el públic que es vol iniciar i millorar les seves condicions físiques, per la qual cosa s'aprofita per fer manteniment físic.\nEl punt de trobada és la plaça de Fèlix Figueras i Aragay (davant l'Ajuntament) i l'horari de les excursions és de 9.15 a 13.00 hores.


Com inserir números de pàgina al full de treball d'Excel (amb un exemple)\nCom inserir números de pàgina a Excel?\nA Excel, hi ha dos mètodes per inserir números de pàgina a Excel. En ambdós mètodes, el número de pàgina només es pot inserir com a capçalera o peu de pàgina. A més, el número de pàgina (com a capçalera / peu de pàgina) no és visible en el mode normal.\nPas 1: Aneu al full de treball on voleu inserir els números de pàgina a Excel.\nPas 2: Aneu a la pestanya Insereix i seleccioneu Capçalera i peu de pàgina al grup de text\nLa visualització del full de treball canviarà automàticament a la vista Disseny de pàgina després de fer clic a "Capçalera i peu de pàgina".\nPas 3: Ara podeu fer clic a "Feu clic per afegir la capçalera” o bé "Feu clic per afegir peu de pàgina” al full de treball.\nPas 4: En fer clic, s'afegirà una pestanya de disseny. A la pestanya de disseny, també es mostraran les eines de capçalera i peu de pàgina.\nPas 5: Per afegir peu de pàgina, feu clic al peu de pàgina. Per afegir el peu de pàgina al costat esquerre, feu clic al quadre de la secció esquerra. Per afegir el peu de pàgina a la part dreta, feu clic al quadre de la secció dreta. Per afegir el peu de pàgina al centre, feu clic al quadre de la secció central. Podeu fer el mateix per especificar la posició a la capçalera.\nPas 6: Feu clic a Número de pàgina per inserir el número de pàgina a la secció (superior) especificada de la capçalera / peu de pàgina. Seleccionem la secció esquerra al peu de pàgina.\nPas 7: Notareu que & [Pàgina] apareixerà a la secció seleccionada. Podeu ometre fent clic a Número de pàgina i afegir "& [Pàgina]" a la secció on vulgueu que aparegui el número de pàgina a la pàgina.\nPas 8: Ara, quan feu clic fora d’aquest quadre seleccionat, apareixerà el número de pàgina.\nPas 9: Ara podeu tornar al mode de visualització normal. Per fer-ho, aneu a la pestanya Visualització i feu clic a "Normal" que es mostra al grup Vistes del llibre.\nVegem ara un altre exemple per inserir números de pàgina a Excel.\nPas 1: Primer, afegiu la capçalera i el peu de pàgina al full de càlcul i, a continuació, aneu a la pestanya Disseny de pàgina i, al menú Configuració de pàgina, feu clic al menú d’inici del quadre de diàleg que apareix al costat del menú Configuració de pàgina.\nNotareu que apareixerà un quadre de diàleg Configuració de pàgina.\nPas 2: En aquesta finestra emergent, aneu a la pestanya Capçalera / peu de pàgina.\nPas 3: Per inserir el número de pàgina al full de treball Excel, seleccioneu "Pàgina 1" a la capçalera si voleu afegir el número de pàgina com a capçalera o seleccioneu "Pàgina 1" al peu de pàgina si voleu afegir el número de pàgina com a peu de pàgina. Aquesta selecció es pot fer desplaçant-se cap avall pel menú. Seleccionem "Pàgina 1". Hi haurà una previsualització que mostrarà com apareixerà el número de pàgina.\nPas 4: A continuació, feu clic a D'acord. Notareu que el número de pàgina s'ha afegit.\nAquest tipus de mètode (Mètode 2) s’utilitza per inserir números de pàgina quan voleu inserir números de pàgina en diversos fulls. Suposem que teniu dos fulls de treball en què voleu afegir els números de pàgina en primer lloc, seleccioneu els dos fulls de treball. A continuació, seguiu els passos comentats anteriorment.\nNota: Quan seleccioneu més d'un full, es mostrarà Grup juntament amb el nom del full de treball com a "[Grup]" a la part superior.\nDiferents formats per inserir números de pàgina a Excel\nHi ha diferents formats per inserir els números de pàgina a Excel, com ara:\nPàgina 1 de? (Pàgina # de # total de pàgines)\nPàgina 1, full 1\nPàgina 1, Worksheet-name.xlsx\nPreparat per nom, pàgina 1.\nPodeu triar en quina direcció es mostrarà la capçalera o el peu de pàgina (número de pàgina) a l'esquerra, a la dreta o al centre. Al mètode 1, podeu especificar directament a quin costat es mostrarà el número de pàgina. Al mètode 2, podeu seguir els passos següents:\nA la pestanya Disseny de pàgina, seleccioneu un iniciador de quadre de diàleg que apareix al costat del menú Configuració de pàgina. A continuació, aneu a la pestanya Capçalera / peu de pàgina,\nAneu a la capçalera personalitzada o al peu de pàgina personalitzat. Seleccionem el peu de pàgina personalitzat\nSuposem que voleu afegir un títol al costat esquerre del peu de pàgina i el número de pàgina al centre. A més, no voleu mostrar "Pàgina" i només voleu el número de pàgina. A la secció Esquerra, afegiu el títol que vulgueu mostrar i a la secció Central, afegiu & [Pàgina] (o seleccioneu el quadre que conté #) per mostrar el número de pàgina.\nSi voleu afegir el format: “Pàgina 1 de # pàgines”, podeu utilitzar la sintaxi com a Pàgina i [Pàgina] de & [Pàgines].\nSi només hi ha una pàgina, es mostrarà "Pàgina 1 de 1". Si hi ha un total de dues pàgines, es mostrarà "Pàgina 1 de 2".\nCom es pot establir un número de pàgina de partida diferent a Excel?\nSi voleu començar la numeració de pàgines amb un número diferent, per exemple, 101, podeu fer-ho a Excel.\nA la pestanya Disseny, seleccioneu Capçalera i peu de pàgina i aneu a la pestanya Pàgina del quadre de diàleg Configuració de pàgina.\nA l’opció Número de primera pàgina, canvieu “Automàtic” a 101. Els números de pàgina s’actualitzaran automàticament. L'opció Automàtica inicia la numeració de pàgines des de l'1 (per a la primera pàgina del treball d'impressió) o des del número seqüencial del treball d'impressió.\nCom a alternativa, al quadre de diàleg Configuració de la pàgina, aneu a la pestanya Capçalera / peu de pàgina i seleccioneu Personalitza la capçalera (o peu de pàgina) al quadre de diàleg i, a continuació, podeu utilitzar la sintaxi:\nPàgina i [Pàgina] +100\nO bé, en el format "Pàgina 101 de #pages", utilitzeu la sintaxi com:\nPàgina i [Pàgina] +100 de [Pàgines] +100\nI seleccioneu D'acord. El format apareixerà a la secció de previsualització del peu de pàgina.\nRestabliment de la pàgina\nTambé podeu restablir el nombre de files i columnes que es mostraran en una sola pàgina. En aquest cas, tenim els noms dels estudiants i les notes que han obtingut en cinc assignatures diferents. És possible que vulgueu que es mostrin totes aquestes marques i els noms dels estudiants en una sola pàgina. Per fer-ho, podeu seleccionar l'opció Ajusta a 1 pàgina.\nCanvieu l'ordre en què es numeren les pàgines\nPer canviar l'ordre en què es numeren les pàgines, aneu a la pestanya Disseny i obriu el quadre de diàleg Configuració de pàgines a Excel. Canvieu a la pestanya Pàgina del quadre de diàleg el número de primera pàgina. Per defecte, s'estableix en "Automàtic", que és 1.\nEls números de pàgina a Excel es poden inserir com a capçaleres i peus de pàgina\nEls números de pàgina es mostren en mode de disseny de pàgina o els impresos. No es mostren en mode normal.\nCalen diferents fulls en un full de treball d'Excel per inserir números de pàgina per separat.\nEl format del número de pàgina es pot personalitzar.\nLa numeració inicial també es pot personalitzar a l'opció Configuració de pàgina.


Comença l'aventura universitària per a 21 discapacitats intel·lectuals - Regió7 :: El Diari de la Catalunya Central\nComença l'aventura universitària per a 21 discapacitats intel·lectuals\nLliuren les beques als nous estudiants que es formaran a la Fundació Universitària del Bages, a Manresa\nredacció | manresa 30.09.2016 | 08:39\nActe de lliurament de les beques, aquest dijous a la sala d´actes de la FUB2 J.M.G.\nNervis entre els nous alumnes i somriures d´orgull entre els pares. Així va transcórrer aquest dijous el lliurament de beques del programa UniversiMÉS que permetrà a 21 discapacitats intel·lectuals entrar a estudiar a la universitat. S'ha dut a terme a la sala d'actes de la FUB, on estudiaran en un curs fet a mida que tindrà tres blocs: comprendre el món, economia i expressió artística.\n«Mai no ens haguéssim imaginat poder entrar a la universitat com a estudiants», ha dit en nom de tots ells Jordi Preñanosa. La frase resumeix la transcendència que té per a aquest col·lectiu entrar a formar part de la comunitat universitària. A Manresa serà possible. La iniciativa d'obrir la universitat a persones amb discapacitat intel·lectual és pionera a l´estat espanyol. El programa l´han impulsat la pròpia FUB, Ampans i el grup BBVA-Catalunya Caixa. El curs en sí començarà dijous vinent, i el passat juliol els nous estudiants ja van tenir un primer contacte amb els professors.\nEls 21 alumnes que formen part del programa UniversiMÉS han rebut aquest dijous les beques BBVA CX per a l'inici del curs. A més dels 21 alumnes protagonistes del programa, acompanyats dels seus familiars, a l'acte també hi han assistit els professors que impartiran els diferents mòduls formatius, així com representants de les institucions impulsores del programa, encapçalades pel president d´Ampans, Sebastià Catllà, el director territorial de BBVA Catalunya, Xavier Llinares, i el director general de la Fundació Universitària del Bages, Valentí Martínez.\nUn programa tremendament motivador, que anima a superar impediments, a aprofitar oportunitats i que té tots els ingredients per a l´èxit, la continuïtat i "perquè ens copiïn". Així ha definit UniversiMÉS el director territorial de BBVA Catalunya, Xavier Llinares, durant l´acte de lliurament de beques.\nPer al president d´Ampans, Sebastià Catllà, és un programa "que enriqueix a tothom: participants, professors, organitzadors i la universitat". Per això, ha dit, "a Ampans estem contents, satisfets i orgullosos de participar-hi".\nDe la seva banda, Valentí Martínez, director general de la Fundació Universitària del Bages, ha donat la benvinguda als nous universitaris i ha dit que UniversiMÉS és un programa que "respon a la manera de fer, de ser i d'entendre la universitat de la institució i que combina responsabilitat, rigor, respecte per tot el que es fa, convicció i il·lusió". La universitat, ha dit, no ha de ser endogàmica i tancada i ha d'estar oberta a persones "amb ganes d´aprendre, de superar-se, de gaudir amb l´art o la cultura, que volen entendre com funciona l´economia i que volen comprendre millor el món en el qual vivim".\nJordi Preñanosa, en representació dels 21 alumnes del programa, ha explicat que tots ells estan "contents i emocionats, perquè mai s´havien pogut imaginar entrar a l´edifici de la universitat com a estudiants". "´Ser docent d´UniversiMÉS és un gran repte personal i professional, i també una gran oportunitat de demostrar que la universitat pot ser i ha de ser accessible a tothom", ha dit una de les professores, Marta Tiñena. Segons Tiñena, la formació que rebran els alumnes tindrà el nivell i el rigor acadèmic que requereix una institució universitària.\nAl curs començarà el pròxim 6 d'octubre. El mes de juliol van assistir a una primera sessió durant la qual se´ls va explicar el funcionament del programa i que va servir per afavorir que es coneguessin entre ells. La trobada es va aprofitar per presentar el professorat dels tres mòduls formatius. El cantant del grup Gossos, Natxo Tarrés, serà l´encarregat d´impartir el bloc dedicat a l´art i l´expressió artística; Jordi Conca, director dels estudis d´ADE de la Facultat de Ciències Socials del Campus Manresa de la UVic-UCC, els formarà sobre economia i vida quotidiana; i Marta Tiñena, sociòloga especialitzada en màrqueting estratègic i comunicació, assumirà la formació del bloc "Entendre el món d'avui", que tractarà de globalització, relacions humanes i l´aprenentatge continu al llarg de tota la vida. El professorat compta amb el suport i l´assessorament de professionals d´AMPANS per adaptar la metodologia a les característiques de l´alumnat.\nUniversiMÉS té com a objectius fer accessible la universitat a les persones amb discapacitat intel·lectual, de manera que puguin participar de la vida universitària en un pas més cap a la normalització i la plena inclusió als entorns comunitaris. Els alumnes, que podran fer ús de l´espai universitari, dels seus serveis i de les instal·lacions, com a nous membres de la comunitat universitària, contribuiran a enriquir-ne la diversitat. UniversiMÉS és el primer programa de tot l´Estat espanyol que pretén proporcionar a les persones amb discapacitat intel·lectual un espai universitari d´ampliació de coneixements i interessos socials i culturals. El programa planteja una oferta formativa pensada per a l´enriquiment i el desenvolupament personal dels participants, sense posar la discapacitat en el focus d´atenció, sinó com un element que requereix una adaptació de les metodologies i continguts.?


mel lo botiguer, BLOC BOTIGA - La botiga del riu, agrobotiga de les Terres de l'Ebre\nLo Botiguer, productes de la terra.\nmiércoles, 24 febrero 2016 per tiene 0 comentarios\nDesprès d'una llarga trajectoria per mig de la venda i distribució de productes agroalimentaris de les Terres de l'Ebre, decidim crear una marca propia amb productes de la terra, amb la marca Lo botiguer encetem un nou projecte enfocat a crear marca de productes de proximitat que pensem que per la seva elaboració i diferenciació d'altres productes per la seva qüalitat mereixen una imatge i packaging amb la nostra marca.\nDesprès de seleccionar diversos productes decidim distribuir la marca Lo botiguer amb mel elaborada tradicionalment, mel envasada a temperatura ambient i sense cap additiu ni conservant, fet que li dóna una característica diferent, conservant totes les seves propietats naturals de la mel.\nEl licor d'arròs, potser un dels productes que ha tingut més èxit els últims anys a les nostres terres i que després de fer un tast decidim treure amb la nostra marca el licor d'arròs que ens va sorprendre més, un licor d'arròs fet amb arròs i canyella, i que destaquem per la seva entrada suau on no predomina l'alcohol, fet amb ingredients com l'arròs i la canyella, producte ideal per a postres acompanyat de dolços i fruits secs.\nI per últim el vermut típic de les Terres de l'Ebre, elaborat a la comarca del Montsià i amb una recepta que ha anat passant de pares a fills des de 1952 , amb el mateix temps de procediment i elaboració, amb les mateixes substàncies vegetals i aromàtiques i amb la base del vi que caracteritza aquesta beguda.\nLa nostra estima per la terra i la nostra afició per la gastronomia de proximitat ens porta a crear aquesta marca i amb aquests productes que a poc a poc anirem ampliant, i que esperem que tinguin l'acceptació que almenys nosaltres hem considerat que cal tenir per ser diferents, més naturals, i amb unes elaboracions que els fan recomanables per a degustar-los.


Un motorista resulta ferit greu en un accident\nUn turisme ha xocat contra la moto a l’N-240\nActualitzada 01/09/2018 a les 13:05\nUn cotxe i una moto han xocat aquest matí a l’N-240, al quilòmetre 14, a l’alçada del municipi de Vallmoll. El servei d’emergències ha rebut l’avís quan faltaven dos minuts per les deu del matí i ha activat diverses patrulles dels Mossos d’Esquadra i del Servei d’Emergències Mèdiques.\nA conseqüència de l’impacte el motorista s’ha trencat el turmell i ha estat traslladat en una ambulància del SEM fins a l’Hospital Joan XXIII en estat greu. Hores d’ara es desconeixen les causes de l’accident.\nComenta el contingut : Un motorista resulta ferit greu en un accident


El Girona no se'n surt i encaixa una nova derrota - Empordà\nEl Girona no se'n surt i encaixa una nova derrota\n?Els jugadors entrenats per Quim Costa van a remolc durant bona part del partit i el Zamora sentencia en l'últim període amb un parcial de 26-15\nJOSEP COLL 24.03.2019 | 06:30\nLibroia intenta una entrada davant Bolton i Cosialls. la opinión de zamora\nLibroia intenta una entrada davant Bolton i Cosialls.\nNova derrota del Bàsquet Girona en la fase d'ascens a LEB Or, ahir a la pista del Zamora (87-68), un rival que si guanyaven empataven en el balanç. Però els gironins no van poder sumar un nou triomf i van encaixar la quarta derrota en els cinc partits d'aquesta segona fase. Tot i començar dominant en els primers minuts, els de Quim Costa van anar a remolc a partir del segon quart i els locals van sentenciar amb un parcial de 26-15 en l'últim període.\nEl partit no va començar de la millor manera pels visitants. En el primer minut, els triples de Libroia i Niang posaven els locals 6-0 per davant. Cizmic responia amb un triple (6-3), però no va ser fins passats tres minuts de període que van reaccionar els de Fontajau. Amb 9-5, un parcial de 0-7 dels de Quim Costa es van posar per primer cop per davant (9-12) i així acabaria el primer parcial, amb el lideratge dels gironins al marcador de dos punts (15-17).\nEl segon període va començar de forma immillorable. Els de Fontajau es van escapar de sis punts (19-25) passats dos minuts de quart, però llavors els zamorans van fer un parcial de 7-0 (26-25) que va obligar Quim Costa a demanar un temps mort per mirar de trobar una solució. Una reacció que no va arribar. A l'equador del període els gironins ja estaven en bonus i perdien de quatre (31-27). Els visitants no trobaven tirs còmodes en atac i en defensa tampoc trobaven la manera de parar les ofensives locals. Per això, al descans el Zamora tenia sis punts d'avantatge (42-36). Tot i que el Bàsquet Girona es va posar a quatre punts (51-47), la diferència no baixava. Els castellans havien estat nou amunt instants abans amb el 50-41, i els de Costa havien de trobar algun remei si volien capgirar el marcador i guanyar el primer partit lluny de casa en la fase d'ascens a LEB Or, ja que al final del tercer període perdien de vuit punts (61-53).\nEn els últims 10 minuts la reacció no va arribar. Els visitants es van posar cinc a sota (63-58) quan faltaven sis minuts per al final. Però la història es va acabar amb el triple de Cabral que posava el 70-60 quan faltaven quatre minuts i posaven contra les cordes els de Costa, que no van poder capgirar la situació i van acabar perdent de 19 punts (87-68).


‘Jo puc canviar-ho’: estudiants que volen millorar la ciutat\nEducació // 15/03/2019 - 13:26h\nEl projecte, impulsat per la Fundació Iluro i l’Escola GEM, fa partícip a deu grups d’alumnes dels reptes socials de la ciutat\nUn dels grups de treball del GEM en aquest projecte conjunt amb la Fundació Iluro.\nLa Fundació iluro i l’Escola GEM van presentar dimecres passat, dia 13, el projecte ‘Jo puc canviar-ho. L’obrador d’Iluro, dels debats a l’acció’, un treball d’innovació comunitària on una desena de grups d’alumnes de 4t d’ESO aporten solucions a reptes socials de Mataró. Identificar problemes de la ciutat, treballar per analitzar-los i aportar-hi solucions. “Ens va semblar un bon projecte per tirar endavant l’assoliment de competències transversals, aquelles que no es vinculen a cap àrea concreta com són la iniciativa, emprenedoria, saber comunicar-se...”, explica Montse Paradeda, directora del GEM. La proposta sorgida de la Fundació Iluro dissenya tallers i activitats per conèixer el context local, identificar problemàtiques i preparar possibles solucions. Fer partícips als més joves de la realitat que els envolta.\n“És important la part final, la de la responsabilitat: no només es queixen del que no els agrada, sinó que hi ha un empoderament per decidir què es pot arreglar”, explica l’educador Pep Marès. De fet, la segona fase d’aquesta iniciativa es basa en sessions de treball que generen prototips de les solucions per enriquir-les i millorar-les i, al final, es desenvolupa una proposta comunicativa i de presentació dels resultats del projecte. Pere Canyada, l’altra educador que condueix aquesta tasca, destaca que hi ha “projectes molt interessants” i que “molts d’ells seran realitzables, potser no fàcilment però segur que es poden portar a terme”.\nLes propostes realitzades en els grups de treball són variades. Des de preparar xerrades sobre violència de gènere amb testimonis reals a nens de primària i de la ESO fins a propostes de millora de la neteja a la via pública: ampliar la presència de lavabos públics i millorar les carreteres. El proper 11 d’abril es presentaran els resultats a l'Ateneu de la Fundació Iluro.\nUna Casa Coll i Regàs per aprendre\nLa directora de la Fundació Iluro, Marta Ibarz, explica que la Casa Coll i Regàs no és només un espai visitable, sinó també un punt d’aprenentatge, quelcom que han anat desenvolupant amb diversos tallers adaptats a etapes escolars, des de tallers pràctics per ensenyar modernisme a través de noves tecnologies fins aquest debat de l’obrador, que s’ha impulsat conjuntament amb el GEM.


Escòcia – Pàgina 8 – Melons in TRIP\n23/08 Luskentyre – Loch Mor Bharabhais\nAvui ens hem despertat, una mica tard però es que s’està tan bé dins el llit quan NO PARA DE PLOURE EN TOTA LA NIT.. Encara que sigui amb pluja, farem una visita a la platja, així que esmorzem, ens posem les proteccions i sortim!\nArribem a la platja (5 min) i per sort no hi ha mosquits, això si, vent i pluja que no falti. La platja es molt xula, sorra blanca aigua turquesa, llarguíssima.. i estem sols! Fem una bona caminadeta i girem cua, quan estem gairebé al final de la platja, veiem que arriben 2 agosarats que es treuren la roba i van corrent a l’aigua! Nosaltres seguim el nostre camí tapats fins les orelles 🙂 Arribem a l’espardenya i aprofitem menters un recull l’altre omple dipòsit d’aigua (si, hi ha per omplir aigua al costat del WC!). Posem destí a la platja de Scarista, però pel camí anem parant a varies platges impressionants d’aigua cristallina. A Scarista no hi ha lloc per aparcar així que seguim la carretera, arribem a Leverburgh i aprofitem per parar al super i 4 coses. Seguim carretera amunt i ara la idea és arribar a l’església de Sant Clement, com sempre parant on ens agradi i també esquivant ovelles i cabres.\nArribem a l’església i no sembla res de l’altre món, es veu ben conservada de fora amb un cementiri al voltant, molt típica. Entrem a dins i les cares se’ns canvien, símbols religiosos només queden els que hi ha gravats a les pedres no hi ha ornaments ni mobiliari, és únicament l’edifici, però et transporta en el temps. Fem les fotos de rigor i seguim carretera amunt. Agafem la carretera que va per l’est, i passem per uns terrenys menys verds i més pedregosos, segons la guia per aquí es van rodar alguns dels exteriors de la pel·lícula “2001 una odisea en el espacio”, si es te temps, la carretera i les vistes son xules. Anem tirant direcció Callanish Standig stones, aquest cop passem pel centre de l’illa (A859) una mica cansats del “Single track road”. Passar pel centre també té el seu encant, i podem parar en un lloc elevat per dinar amb bones vistes, a part que sembla que el sol comença a sortir!!\nDinats, cafè fet i trastos nets, seguim camí i arribem a les famoses pedres, hi ha un parking gran amb cafeteria i botiga de souvenirs, anem muntanya amunt directes a les pedres. Quan les veiem ens quedem una mica xof, perquè ens les imaginàvem més grans (les fotos d’internet enganyen). De totes formes és impressionant que hagin aguantat com han aguantat uns 5000 anys.\nSeguim! Volem anar a veure una Black House que hi ha a Arnol, però quan arribem ja està tancat. A la guia diu que tanquen a les 17:30h però l’última visita l’agafen a les 17:00h.\nCom que no volem deixar l’illa sense veure aquesta casa, decidim que intentem buscar un pub per fer birreta i passejar pel poble. Tot i voltar… acabàvem buscant un racó maco on estar tranquils i el trobem, quants racons ens perdríem sense la perseverança de la Marta..\nAixí que avui amb calma toca recordar dies per reprendre el diari (molt atrassaaaaaat) però també veurem una posta de sol privilegiada!


Irlandàrium (fragments d’un viatge) 5 | El Pou de la Garriga\n← Irlandàrium (fragments d’un viatge) 4\nIrlandàrium (fragments d’un viatge) 6 →\nNo he pensat a escriure res durant la caminada d’avui dematí. Devers les cinc de la nit m’he despert amb la camiseta xopada de suor. Ahir vespre vaig prendre una Bullmers (sidra irlandesa, són de mig litre i em serviren una botella amb un tassó ple de gel trossejat). Música en directe al segon pub. Un home cantava i sonava la guitarra acompanyat d’un acordionista: Dirty old town i també l’himne irlandès al final de l’actuació.\nAl matí, berenar continental: pa torrat amb melmelada, llet, te o cafè, mantega, cereals i suc de taronja.\nHem visitat la catedral i el Caisleán Ross (Ross Castle) que està arran del famós llac. Fa més vent que els altres dies, estones de sol i estones tapat. He comprat una antologia poètica comentada d’en Yeats i dues postals a l’oficina d’informació.\nBromes d’ahir capvespre: moneda i la meva mala sort, em toca el llit més petit per segona vegada en aquest viatge. Quan vaig demanar al segon B&B les dues twin rooms, una al·lota encarregada de rebre’ns va fer cara de por a causa de la meva capada per avall mentre mirava d’articular un parell de paraules en anglès, segons sembla.\nHem quedat al B&B Saratoga, on ens allotjam, per anar amb cotxe fins a la zona costanera. En L. i en S. fan tard. En M. està inquiet i ha dit que se’n va fins el capdamunt del carrer on hi ha una creu cèltica que ja ha fotografiat avui dematí i és a prop d’una església i una estàtua religiosa.\nAra estic segut dins el cotxe de lloguer al pàrquing del B&B esperant-los. Veig com es mou un arbust amb fulles ovalades que semblen morades. Passen molts de cotxes de diferents marques (fords, mercedes, toyotas, citroens, renaults…) i s’aturen adesiara perquè no gaire lluny hi ha un semàfor.\nPer les andanes passa gent a raig i roll: joves turistes amb motxilles, irlandesos amb bicicletes, irlandesos empenyent un cotxet amb un infant, dones amb xandall i bossa a pas ràpid, nins… Però aquí el renou dels cotxes ho supera tot.\nHem anat a Dingle i he menjat un tradicional Beef Irish Stew. També a una botiga de música.\nUn baret prop de la mar. Hem pres un Irish coffee tret d’en L. Li he respost <<goref majaga>> a la cambrera però devia ser polonesa i no m’ha entès.\nAquesta entrada s'ha publicat en Dietari i etiquetada amb Irlanda. Afegiu a les adreces d'interès l'enllaç permanent.


amb ulls de sargantana 2: L'HORT...\nAquesta és la nova incorporació a l'hort del balcó...\nUn cep de raïm muscat !!\nPublicat per sargantana a 0:18\nsa lluna 28 d’agost de 2013, a les 0:28\nJa et veig fent vins o caves!! ;)\nBessets més dolços que el raïm del teu cep. :)\nsargantana 31 d’agost de 2013, a les 16:52\nPobret, juraria que encara li queda molt per tenir raims !!\npetons per tu tambe, lluneta meva\nXeXu 28 d’agost de 2013, a les 0:35\nNo t'estàs de res! A veure si dóna el seu fruit. Vi no sé, però menjar una miqueta de raïm potser sí que podràs.\nsargantana 31 d’agost de 2013, a les 16:53\ni si mes no habrem estat ben distrets entre uns i altres..jejejejj\nzel 28 d’agost de 2013, a les 11:23\nNena, t'estàs lluint de valent... Si vols gaudir d'un hort, tenim un bon tros de terra al costat de la granja, que ara no pot conrear ningú! Fa?\nsargantana 31 d’agost de 2013, a les 16:55\nno em temptis....no em temptis\nCarme Rosanas 28 d’agost de 2013, a les 11:48\nQuin cep més eixerit! quan tingui algun gotim de raïm ens l'has de tornar a ensenyar, d'acord?\nsargantana 31 d’agost de 2013, a les 16:56\n(si hi arriba, clar)\nPere 28 d’agost de 2013, a les 13:37\nJa coneixem la idea que tot català té com a aspiració màxima posseir la caseta i l'hortet ... tu ho has aconseguit.\n(Fins i tot no pagues IBI)\nsargantana 31 d’agost de 2013, a les 16:57\naixo es lo millor !!\npero mes val que no cridem perque tal i com esta el pati...\nun bes, Pere apreciat\nM. Roser 28 d’agost de 2013, a les 21:14\nQuin cep tan ufanós, a més m'agrada molt el detall de posar-lo dins d'una portadora, però em sembla que aquest any no menjarem pas raïm encara, potser l'any vinent...\nsargantana 31 d’agost de 2013, a les 16:59\no l'altre M. Roser\npero no hi ha pressa!\nnosaltres en diem semal\nGarbí24 28 d’agost de 2013, a les 22:19\nveig que la denominació d'origen Alt Empordà va a més.....quan hagis de xafar-los et deixo els meus peus si vols.\nsargantana 31 d’agost de 2013, a les 17:00\nfare una crida, no pateixis\nGlo.Bos.blog 28 d’agost de 2013, a les 22:46\nQuin goig que deu de fer el teu hort! M'agrada aquest cep tan eixerit. Promet.\nsargantana 31 d’agost de 2013, a les 17:01\ntot distreu !!\ni quan estas mes per casa, escarbar una mica i regar tambe es divertit\nGlo.Bos.blog 1 de setembre de 2013, a les 0:12\nA mi se'm moren fins hi tot les de paper pinotxo...\nPakiba 29 d’agost de 2013, a les 18:31\nQuan tingui reim en ten que invitar.\naixis ho fare..i del que sobri en farem panses\nTORO SALVAJE 30 d’agost de 2013, a les 10:26\nDona-li una abraçada de part meva.\nsargantana 31 d’agost de 2013, a les 17:03\nara m'has mort, Toro\nm'he abraçat als arbres..(diuen que es molt bo)\npero a un cep encara mai\nsempre hi ha una primera vegada per tot...\nXimo Segarra "ACAPU" 4 de setembre de 2013, a les 18:04\nMai havia vist una parra tan menudeta dins d'un test!\nTé bona pinta, segur que creixerà molt bé.\nSalut i bon raïm! :)


7 trucs perquè la nostra butxaca superi la volta al col·le | Consumer\n7 trucs perquè la nostra butxaca superi la volta al col·le\nReaprofitar el material escolar, apedaçar els uniformes o prendre prestats els llibres de text ajuda a estalviar\nData de publicació: Dilluns, 27deAgostde2018\nL’inici del curs escolar promet, un any més, portar amb si una factura difícil d’assumir. En 2017, les famílies espanyoles van gastar de mitjana 400 euros en la volta al col·le, segons una anàlisi del portal Ofertia: 150 euros en llibres de text, 133 en roba i uniformes i 117 en material escolar. No obstant això, el cost difereix molt en funció de si els nens acudeixen a un col·legi públic o privat i de si s’ha de pagar matrícula, anar a activitats extraescolars o menjar al centre educatiu. En tal escenari, la despesa pot augmentar per sobre dels 700 euros. Per això, qualsevol consell és bo per intentar estalviar. A continuació donem set.\n1. Heretar els llibres de text\nLa compra dels llibres de text es porta gran part dels diners destinats a la volta al col·le, per això, heretar no és una mala opció. Si utilitzem volums de segona mà dels nostres amics o coneguts o, simplement, anem passant-los d’un a un altre dels nostres fills a mesura que vagin creixent, disminuirem molt la despesa a l’inici de curs.\nSi tenim intenció de reutilitzar els llibres amb altres fills, podem recomanar-los que escriguin en ells sempre al llapis; d’aquesta manera, al final del curs podrem esborrar les anotacions i deixar-los com a nous. També podem folrar-los abans de començar a usar-los, així es conservaran millor i serà més fàcil reutilitzar-los.\n2. Aprofitar el lloguer de llibres digitals\nSi no podem comprar-los, per què no llogar-los? Algunes plataformes de venda online permeten llogar llibres de text, però solament en format digital, per la qual cosa en funció de la política del col·legi pot no ser una opció vàlida. Google Play Llibres també deixa llogar les versions digitals d’alguns exemplars i, fins i tot, llegir-los sense connexió a Internet i afegir marcadors, posar destacats o prendre notes.\n3. Comparar abans de comprar\nSi preferim que els nostres fills estrenin llibres de text, el convenient per poder estalviar és comparar ofertes. Cal recordar que no és obligatori adquirir-los al centre escolar, una opció que no sempre és la més barata. Els grans establiments comercials i les plataformes virtuals solen resultar les alternatives més econòmiques, per davant de les llibreries de barri, doncs moltes vegades guarden ofertes molt atractives.\nEn alguns casos, per exemple, regalen 10 euros per compres superiors a 90 euros en títols de primària i secundària. En uns altres, no són euros sinó percentatges, com un 5 % de regal en adquirir llibres de text abans d’una determinada data.\n4. Usar els descomptes dels bancs\nEncara que molts no ho sàpiguen, és probable que el banc pugui ajudar a estalviar en la compra dels llibres de text. Com? Gràcies als descomptes que ofereix, sobretot, en pagar amb les seves targetes. Algunes entitats subscriuen convenis amb grans llibreries per brindar descomptes atractius als seus clients en les adquisicions de llibres de text.\n5. Material escolar: aprofitar les marques blanques\nPer començar, hem de tenir clar que no és necessari que tot sigui nou. És habitual que any rere any acumulem grans quantitats de material a mitjà usar, com a llapis de colors, estoigs, bolígrafs o regles. Si ensenyem als nostres fills a cuidar-ho, podrem reaprofitar-ho durant el siguiende curs. El mateix ocorre amb la motxilla: no cal adquirir una nova en cada curs. En qualsevol cas, si necessitem comprar, el millor serà comparar opcions i no descartar les marques blanques, que poden amagar veritables gangues.\n6. Uniforme escolar: comprar una talla més\nJa sigui l’uniforme o el xandall d’educació física, un bon sistema per estalviar és reaprofitar el d’un fill per al següent o el d’algun amic o conegut. També es poden apedaçar les peces maltrechas amb les clàssiques coderas o genolleres per no haver d’adquirir un nou uniforme d’un curs a un altre si el nen té la mateixa talla.\nUn altre truc és comprar una talla més, per exemple, dels pantalons: se’ls pot fer un doblec per ajustar-los a la talla actual i, després, descosir-ho perquè pugui aprofitar-se quan creixi.\n7. Aprofitar les ajudes de l’Estat\nEl Ministeri d’Educació atorga ajudes per a l’adquisició de llibres de text, material didàctic i informàtic als alumnes d’educació primària i secundària, centres espanyols situats en l’exterior i el Centre per a la Innovació i el desenvolupament de l’Educació a Distància. El Ministeri també concedeix ajudes perquè els alumnes participin en activitats extraescolars.\nTambé caldria mirar les ajudes pròpies de cada comunitat autònoma, com les beques de menjador o les ajudes per facilitar el desplaçament dels alumnes als centres d’ensenyament.\nlibros-ca setembre trucs per estalviar volta al col·le\nCom afrontar una despesa imprevista\nNou DNI Europeu obligatori: tots els detalls del tràmit, els terminis i els costos


‘Perspectives’, el nou 'look' de la carpeta UPC per al curs 2022-2023 Amb 1.021 vots, ‘Perspectives’ ha estat la proposta escollida per la comunitat universitària per il·lustrar la carpeta de la UPC del curs 2022-2023. És obra de Jan Blánquez Ríos, estudiant de l’Escola Superior d’Enginyeries Industrial, Aeroespacial i Audiovisual de Terrassa (ESEIAAT) de la UPC. 17/05/2022 11:06\nEn marxa la campanya ‘Dona el teu mòbil a la ciència’ La UPC ha iniciat el 2 de maig la campanya ‘Dona el teu mòbil a la ciència’ per recollir, fins al 15 de juliol, telèfons mòbils vells de la comunitat universitària. Els telèfons es recolliran en els punts habilitats a les consergeries dels centres docents i a les biblioteques, i es destinaran al projecte de recerca Biometallum, impulsat pel grup de recerca BIOGAP. 17/05/2022 08:30\nDarrer dia per votar el nou disseny de la carpeta UPC Fins al 16 de maig, la comunitat UPC pot elegir entre les quatre propostes finalistes al Concurs de la Carpeta per al curs 2022-2023, amb temàtica lliure i presentades per estudiants de la Universitat. 16/05/2022 09:00\nEl Consell de Govern es reunirà el 24 de maig, en sessió ordinària El Consell de Govern de la UPC es reunirà dimarts, 24 de maig, en modalitat mixta (presencial i telemàtica), a partir de les 9 hores. Una sessió de caràcter ordinari que es pot seguir en ‘streaming’ a través de Zonavídeo UPC, prèvia identificació amb la contrasenya d’intranet. 16/05/2022 08:00\nEstudiants de l’Escola d’Arquitectura del Vallès de la UPC elaboren propostes per a la plaça de Braus d’Olot Estudiants de l’Escola Tècnica Superior d’Arquitectura del Vallès (ETSAV) de la UPC han elaborat 11 propostes per donar nous usos a la plaça de Braus d’Olot. Les maquetes i plànols de les propostes es mostren, des de l’11 d’abril al 31 de maig, a l’Arxiu Comarcal de la Garrotxa i s’han recollit en la publicació ‘La plaça de Braus d’Olot. Transcendència i transformació’. Estudiants i professorat de l’ETSAV han presentat tant el llibre com cadascun dels projectes el 13 de maig, a la Sala polivalent de l’Arxiu Comarcal. 14/05/2022 21:35\nL’estudiant de doctorat David Piñera representarà la UPC a la final del concurs #HiloTesis David Piñera, estudiant de doctorat en Enginyeria Biomèdica de la UPC, ha estat seleccionat per representar la Universitat a la final estatal del concurs de divulgació científica #HiloTesis, una iniciativa de la RedDivulga de Crue-I+D+i. Els premis al guanyador i als dos finalistes del concurs, els doctorands Miguel Mateu i Jordi Sans, s’han lliurat en el marc de la Jornada de portes obertes de l’Escola de Doctorat de la UPC, que també ha sigut l'escenari de la final institucional del concurs ‘Presenta la teva tesi en 4 minuts’. 13/05/2022 14:10\nComunicat de l'ACUP davant la sentència del Tribunal Superior de Justícia de Catalunya L'Associació Catalana d'Universitats Públiques (ACUP) ha fet públic un comunicat en relació a la sentència del Tribunal Superior de Justícia de Catalunya que obliga tots els centres educatius catalans a fer com a mínim el 25 % de les classes en castellà. 13/05/2022 11:27\nLet's Unite! Coneix a Melina Nummi Melina Nummi és la responsable de planificació de la mobilitat internacional en la Universitat d’Aalto. Dins de Unite! també treballa en el TF3, en el Centre de Mobilitat Conjunta i en el TF6 en Mobilitat per a tots els estudiants. El seu interès per fer possible la internacionalització per a tothom prové de la seva pròpia experiència, ja que ha estudiat i treballat fora de Finlàndia durant bastants anys abans de començar a treballar a Aalto. La internacionalització no és només el leit motiv de la seva feina, també de la seva vida personal i per això participa en el voluntariat de diferents projectes relacionats amb la internacionalització. A més, li encanta fer senderisme i passar temps a la natura. Per a ella, la millor manera de recarregar les piles és passar uns dies enmig del no-res, dormir en una tenda de campanya i amb un accés limitat a qualsevol tecnologia. 12/05/2022 11:45\nProrrogat, fins al 16 de maig, el termini de sol·licituds de la beca general del Ministeri d'Educació i FP S'ha prorrogat el període per presentar la sol·licitud per accedir a una beca general del Ministeri d’Educació i Formació Professional i es podrà sol·licitar fins al 16 de maig. Els estudiants de nou ingrés de grau i màster del curs 2022-2023 i els estudiants de la UPC que vulguin accedir a un dels ajuts, han de realitzar la sol·licitud tant si han decidit els estudis que cursaran com si no i, fins i tot, si no saben encara si el proper curs estudiaran a la universitat. Fora del termini, no podrà fer-se la sol·licitud. 12/05/2022 10:25\nL’observatori de raigs X e-ROSITA detecta per primer cop la 'bola de foc' d’una explosió estel·lar Quan estrelles com el Sol consumeixen tot el seu combustible, s’encongeixen per formar nans blancs. De vegades, aquestes estrelles mortes tornen a la vida en una explosió termonuclear i produeixen una bola de foc que emet una intensa radiació de raigs X. Ara, un equip de recerca liderat per la Friedrich-Alexander-Universität Erlangen-Nürnberg (FAU) i del qual forma part Glòria Sala, investigadora del Grup d'Astronomia i Astrofísica de la UPC i de l’Institut d'Estudis Espacials de Catalunya (IEEC), ha pogut observar, per primera vegada, aquesta explosió de llum de raigs X. L’estudi és protagonista de la portada de la revista Nature. 11/05/2022 17:15\nLa UPC i la Fundación Privada José Luis Massó convoquen cinc beques de màster per al proper curs 2022-2023 La UPC i la Fundación Privada José Luis Massó han signat, el 10 de maig, un conveni de col·laboració per a la creació de cinc beques adreçades a estudiants matriculats en màsters universitaris de l’àrea de Tecnologies de la Informació i la Comunicació (TIC) o d’Enginyeria Química a la Universitat. El termini de sol·licitud de les beques finalitza el 4 de juliol. 10/05/2022 14:08\nLa innovació docent, a debat en una jornada, l'11 de maig En la jornada que organitza l'Institut de Ciències de l'Educació (ICE) l'11 de maig, de 16 a 18 h, a la sala d'actes de l'Escola Politècnica Superior d'Edificació de Barcelona (EPSEB) de la UPC, també es farà una trobada amb l'estudiantat del doctorat en Educació en Enginyeria, Ciències i Tecnologia. 10/05/2022 11:00\nTecnologia UPC a la sisena edició de l’IoT Solutions World Congress La UPC serà present, del 10 al 12 de maig, a la nova edició de l’IoT Solutions World Congress. El congrés, que té lloc al recinte de Gran Via de Fira de Barcelona, comptarà amb un estand de la Universitat, a través del Centre d’Innovació i Tecnologia (CIT UPC), des d’on es donaran a conèixer solucions tecnològiques disruptives i transformadores en l’àmbit de la Internet de les Coses. 09/05/2022 14:04\nLa UPC participa en un projecte europeu per incorporar continguts sobre intel·ligència artificial en estudis universitaris Com incorporar la intel·ligència artificial als diferents tipus d’estudis universitaris, no només tecnològics, i crear continguts multimèdia accessibles i gratuïts sobre el seu impacte. Aquest és l’objectiu del projecte Erasmus+ 'HEDY: Live in the AI Era', en què participen professors del Intelligent Data Science and Artificial Intelligence Research Center (IDEAI) de la UPC. El primer dels resultats es presentarà i debatrà, el 16 de maig, a la UPC, en el ‘Booklet Validation Workshop'. 09/05/2022 08:33\nUn dispositiu per organitzar la nevera i evitar el malbaratament alimentari guanya el 'Recircula Challenge' 2022 L'Escola d'Enginyeria de Barcelona Est (EEBE) va acollir el 5 de maig la gala final del Recircula Challenge, una competició que en aquesta 4a edició plantejava als estudiants el repte de presentar solucions d'economia circular per aconseguir un sistema alimentari més sostenible. 08/05/2022 12:00\nEl 12 de maig, jornada de portes obertes de l'Escola de Doctorat A l'Auditori del Vèrtex, es presentaran els estudis de doctorat de la UPC. També s'anunciarà el guanyador UPC del concurs #HiloTesis i tindrà lloc la final institucional del concurs 'Presenta la teva tesis en 4 minuts'. 07/05/2022 12:00\nL’orquestra i les corals de la UPC busquen nous talents per a l’acte de cloenda del 50è aniversari de la UPC L’Orquestra i les tres corals de la UPC –la Coral d’Arquitectura, la Coral del Parc Mediterrani de la Tecnologia (PMT) i la Coral de Terrassa– cerquen nous talents entre la comunitat universitària per participar a l’acte de cloenda del 50è aniversari de la Universitat, el 27 de juny. 07/05/2022 10:00\nL'Escola d'Arquitectura del Vallès presenta un prototip constructiu fet amb tiges de blat de moro i gira-sol Investigadores del Grup Interdisciplinar de Ciència i Tecnologia a l'Edificació (GICITED) de la UPC participen en el projecte transfronterer SAVASCO, que té l'objectiu de desenvolupar nous materials amb base biològica per minimitzar l’impacte ambiental del sector de la construcció. En aquest marc, s'ha desenvolupat a l'ETSAV un prototip d'edificació sostenible a base de tiges de blat de moro i gira-sol, que s'ha presentat el 6 de maig. 06/05/2022 14:59\nL' aprenentatge automàtic centrat en l'ésser humà, proposta de formació de Unite! per al proper estiu El campus de la Universitat d' Aalto acull, del 8 al 19 d'agost, el curs d'estiu 'Human-Centered Machine Learning', obert i gratuït per a l’estudiantat de la UPC. També hi haurà suport econòmic per la mobilitat d'estudiants. Les inscripcions estan obertes fins al 15 de maig. 06/05/2022 14:25\nAdriana Farran, reelegida directora de l’EEBE-UPC La professora Adriana Farran ha estat proclamada directora electa de l’Escola d'Enginyeria de Barcelona Est (EEBE), després d’haver guanyat les eleccions, en les quals ha superat amb el 52,33% del vot ponderat la candidatura del professor José López López, que n’ha aconseguit el 47,67%. 06/05/2022 10:40\nEva Miranda, premi Bessel de la Fundació Alexander von Humbolt La catedràtica Eva Miranda, del Departament de Matemàtiques, ha guanyat un dels premis de Friedrich Wilhelm Bessel-Forschungspreis, atorgat per la Fundació Alexander von Humboldt per les aportacions científiques i la projecció de futur de la seva recerca. 05/05/2022 16:45\nUn centenar d’alumnes participen a la final catalana de #CanSat, de l'ESA, organitzada a Catalunya per l’ESEIAAT-UPC Un centenar de joves d’entre 14 i 19 anys, alumnes d’ESO, batxillerat i FP de 16 instituts, tutoritzats pel seu professorat, participaran aquest dissabte, 7 de maig, a la fase classificatòria estatal a Catalunya del concurs CanSat, que tindrà lloc a l’Aeròdrom d’Igualada-Òdena, i que consisteix a dissenyar, construir i llançar petits satèl·lits, de la mida d’una llauna de refresc. L’Escola Superior d’Enginyeries Industrial, Aeroespacial i Audiovisual de Terrassa (ESEIAAT) de la UPC és l'organitzadora d'aquesta fase classificatòria estatal a Catalunya del concurs. 05/05/2022 13:02


Manteniment multimarca d'ascensors\nEspecialistes en el manteniment multimarca d'ascensors\nProductes dels quals fem el manteniment\nFem el manteniment d'ascensors de totes les marques del mercat, però també fem el manteniment d'altres elements d'accessibilitat i transport.\nGaudeix del servei més complet de manteniment que puguis imaginar, sigui quina sigui la marca del teu ascensor. Ens avalen més de 40 anys en el sector i estem presents a més de 45 delegacions a nivell nacional. Eninter et dona solucions i millora la teva qualitat de vida.\nTenim diferents contractes de manteniment per a ascensors, portes automàtiques, escales mecàniques i altres solucions d'accessibilitat, pensats i adaptats a les teves necessitats.\nDes del nostre servei d'atenció al client gestionem al moment qualsevol petició, dubte o queixa que puguis tenir. Oferim una atenció totalment personalitzada a tots els nostres clients i fem un seguiment de cada cas de manera particular. Estem disponibles les 24 hores, els 365 dies de l'any per assessorar-te o per atendre tot tipus d'incidències produïdes al teu ascensor. Ens comuniquem de manera immediata amb els tècnics més pròxims a la teva ubicació, per resoldre avaries o ajudar-te en cas de rescat.\nGràcies a l'aplicació Eninter Mobile tenim un control de la ubicació dels nostres tècnics i de totes les instal·lacions en temps real. Podem saber en el moment exacte l'estat de tots els equips dels quals gestionem el manteniment. Per tant, en cas d'avaria o urgència, es fa una gestió de les incidències sense esperes i amb total rapidesa.\nLa feina ben feta és passió\nRamón Gómez, responsable de servei, ens explica la seva experiència a Eninter i descobrim una mica en què consisteix el seu dia a dia en el manteniment multimarca d'ascensors.\nAvantatges del nostre servei de manteniment multimarca\nGaudeix de múltiples beneficis en contractar el servei de manteniment del teu ascensor amb Eninter.\nDelegacions a menys de 2 hores dels magatzems logístics.\n350 tallers mòbils en tot el territori nacional.\nAcudim en menys de 2 h i 20 minuts en cas d'avaria.\nAcudim en menys de 35 minuts en cas de rescat.\nTècnics i ascensors geolocalitzats.\nMaterial de recanvi per a tots els models d'ascensor.\nServei Call Center gratuït les 24 hores, els 365 dies de l'any.


Coronavirus Empordà: Maleni Cisneros: «Són dies amb moltes hores de treball i de tensió continuada» - Empordà\nMaleni Cisneros: «Són dies amb moltes hores de treball i de tensió continuada»\nLa directora de la Residència i Centre de Dia Els Arcs de Figueres ens explica com està la situació.\nPAOLA GARCÍA 02.04.2020 | 10:48\nMaleni Cisneros, directora d'Els Arcs. CEDIDA PER FUNDACIÓ SALUT I COMUNITAT\nMaleni Cisneros, directora d'Els Arcs.\nMaleni Cisneros és la directora de la Residència i Centre de Dia "Els Arcs" de Figueres, gestionada per la Fundació Salut i Comunitat (FSC). Continuen treballant perquè les cures són considerades treball essencial, tot i que la part de Centre de Dia no està funcionament des de la Instrucció que van rebre per part de la Generalitat de Catalunya, com Administració Pública titular del servei.\n- Com es treballa a la residència?\n- La residència està funcionant a ple rendiment i, encara es pot dir que més, perquè es pot disposar del personal que estava assignat a l'espai del Centre de Dia, podem dir que en aquests moments disposem de la totalitat de la plantilla per tal de poder atendre al conjunt de persones usuàries que es troben, igual que els i les professionals, en bon estat de salut pel que fa al COVID-19.\n- Ha canviat la rutina laboral?\n- Força. No és el mateix dirigir un centre amb dos serveis: residència i centre de dia, que quan "només" has de centrar-te en un. Però el que més es nota en el nostre dia a dia és que el contacte amb les famílies no és presencial, ja que aquest, per tal d'evitar el risc de contagi, ha passat a ser "virtual". Bé sigui amb el contacte telefònic o utilitzant sistemes de videotrucada diversos que tenen, com és lògic, una gran acollida i que resulten molt, molt, emotius.\nI, evidentment, també s'ha notat en el fet que ara tots i totes treballem més des de l'emergència. Estem tots més sensibles, més pendents dels canvis a nivell de salut de les persones usuàries com dels propis companys i companyes. Qualsevol gest pot ser ara interpretat i la nostra obligació és donar tranquil·litat a tothom.\n- Com es viu aquesta situació?\n- Dins de tota la dificultat que comporta el dia a dia de la gestió d'un servei així es podria dir que relativament bé. I dic relativament perquè no tot és possible de controlar per més mesures que es posin. Sempre, com tots estem veient, existeix un risc però és vital que en la Residència existeix un grup de professionals experts, cohesionats i compromesos i això ho fa més fàcil tot. Cadascú en el seu lloc, professionals sanitaris, psicosocials, personal auxiliar de serveis... tots, estan seguint els protocols que hem generat i això et genera tranquil·litat si més no.\n- Creus que en un futur et pot afectar aquesta situació?\n- Estic convençuda que no només a mí si no a tots els que treballem en l'atenció de la gent i, en especial, de les persones grans. Quan acabi la situació d'alerta, segurament en el cas de les persones fràgils (la gent gran dependent ho és) és factible que les mesures preventives s'hagin d'allargar una mica més.\nEl cansament ens sortirà, haurem de descansar, desconnectar una mica per a recarregar energies. Segur que això serà una sensació general d'aquí a unes setmanes. Són dies amb moltes hores de treball i de tensió continuada i, evidentment, que haurà de sortir per algun lloc. Penseu que nosaltres, els i les professionals de les residències, com la resta de professionals sanitaris, no podem estar confinats i confinades en les nostres cases amb la nostra gent i això no deixa de ser un factor afegit d'estrès.\n- Per ajudar-vos amb això, rebeu alguna instrucció específica o suport?\n- Sí, tenim molts protocols que ens han fet tant arribar des de la meva entitat, FSC, com des d'altres organismes públics. A més, disposem d'un equip de coordinadores en el propi centre, que a més de companyes som amigues, i no puc deixar de dir que estic molt acompanyada per part dels responsables de l'entitat encarregats de la supervisió i gestió de la residència. Així com d'altres professionals de la nostra organització que són molt rellevants en aquest moment com és el responsable en salut laboral, que ens assessora pel que fa a la normativa de protecció i l'ús adient de les ja molt conegudes EPIs.\n- Encara no heu tingut cap cas positiu de coronavirus.\n- Estem a l'expectativa, hem de veure com reaccionarem tots plegats, incloent a la xarxa sanitària, quan es doni, que esperem que no sigui així, un cas positiu de covid.19. Estic segura que com a equip reaccionarem bé però ens hem de coordinar amb més professionals forànies al centre i tots haurem de donar el millor de nosaltres.\n- I en l'entorn personal, com ho vius?\n- Tinc la sort que a casa m'entenen. La meva parella és conscient de la responsabilitat que tinc i em fa costat. I el que més desitjo a l'arribar a casa i sortir de la dutxa es trucar als meus fills i sentir els meus néts.\nEls treballadors més exposats es refugien en la companyonia . Comarca


Serveis - Protegir els ulls del nens inclús dins l’aigua\nProtegir els ulls del nens inclús dins l’aigua\n5 motius pels quals les ulleres de bussejar serveixen més que per als jocs sota l’aigua.\n-Fins i tot submergits a 50 cm de la superfície, els raigs de sol són igual d’intensos. Unes ulleres de bussejar compliran la seva funció protectora de les radiacions que es reben també tot i estar submergits. L’efecte lupa passa.\n-A més d’aigua podem trobar-nos cada vegada més gèrmens i bacteris que poden ser nocius per a la salut ocular, així com productes químics que poden afectar els ulls: clor, sal, restes de repel·lent anti mosquits, restes de crema solar, etc … Tots sabem el que passa a les piscines quan hi ha nens. Unes ulleres de bussejar ens asseguraran que estan protegits des del primer moment.\n“Unes bones ulleres per l’aigua els protegiran en els seus banys ja que el clor resulta extremadament irritant, pot provocar queratitis i conjuntivitis irritativa, de manera que l’ús d’aquest tipus d’ulleres és molt recomanable. Però no només en la piscina, també es recomana el seu ús en rius, platges o pantans “, adverteix el doctor Javier Hurtado, Director Mèdic de Clínica Rementería i responsable de l’àrea d’Oftalmologia Pediàtrica.\n-A la protecció UV cal sumar-li el sistema anti entelat. Així s’evitarà que cada dos per tres els nens s’hagin de treure i posar les ulleres per netejar-les permetent que entri aigua o que al final no les usin. Cerca el segell CE i la referència ISO són dades fiables.\n-El aigua també pot provocar que es ressequin les mucoses i es desenvolupi símptomes d’ull sec de manera que la solució més còmoda passa per l’ús d’aquestes ulleres de busseig. Es pot recórrer a llàgrimes artificials per refrescar i calmar l’ull sec, o a diferents esprais per als ulls, fins i tot algunes ara amb la parpella tancat, per evitar això.\nL’exposició ultraviolada és acumulativa al llarg de la vida i per això és important que tinguem en compte que els petits menors de 3 anys no han d’exposar-se al sol. És important tractar d’evitar la fotoexposición amb tots els elements al nostre abast: protector solar, gorra, para-sol … Si es queixen de dolor a l’ull, molèsties o taques en les seves parpelles hem d’acudir a l’oftalmòleg.\nRefredats en nens: mites i veritats\nQuin protector solar t’hauries de comprar?\nMascotes llestes per a la primavera\nGuia contra la grip\nPosa’t la dentadura a punt per les festes


La patronal signa el manifest pel finançament però es desmarca de muntar el 'pollo' - Diari La Veu\nEscriba el número 858677\nLa patronal signa el manifest pel finançament però es desmarca de muntar el 'pollo'\nLa CEV rebutja acudir a la marxa convocada a València el 28 d'octubre per CCOO i UGT\nNavarro s\_'havia mostrat partidari de participar en una mobilització per a reclamar la millora del finançament, però el rebuig del PP a la marxa l\_'ha fet desmarcar-se\_'n\nUn manifest per un finançament i unes inversions justes, sí. El pollo que suggeria muntar la vicepresidenta de la Generalitat, Mónica Oltra, no. És la decisió que ha pres la Confederació Empresarial Valenciana (CEV), la patronal autonòmica que presideix Salvador Navarro, davant la iniciativa de Comissions Obreres i UGT de celebrar una marxa per a exigir la reforma del sistema, promesa per Rajoy per a enguany.\nSi bé inicialment el president de la CEV, Salvador Navarro, s'havia mostrat partidari de participar en una mobilització per a reclamar la millora del finançament, a l'agost la fotografia d'unitat dels agents socials es va esquinçar. En el canvi de postura va influir el posicionament del PP valencià en contra d'eixir al carrer per a reclamar que la Generalitat tinga més ingressos. Segons Isabel Bonig s'ha de negociar "als despatxos" i no posar-se darrere d'una "pancarta".\nDespenjats els populars de la manifestació, la patronal ha optat per desmarcar-se'n perquè l'acte no serà unitari. Malgrat el rebuig de participar en la marxa, que se celebrarà a València el dissabte 28 d'octubre, el comité executiu de la CEV va aprovar el Manifest per un finançament i unes inversions justes per a la Comunitat Valenciana, que Navarro ha subscrit aquest divendres amb els secretaris generals de CCOO PV i UGT, Arturo León i Ismael Sáez.\nSuport a l'acte d'AVE pel Corredor a Madrid\nUna mobilització a què la patronal valenciana està més predisposada és la trobada pel Corredor Mediterrani convocada el 3 d'octubre a Madrid per l'Associació Valenciana d'Empresaris (AVE). "Després dels actes celebrats a Tarragona, Múrcia i Almeria, els empresaris es donaran cita a la capital d'Espanya amb l'objectiu de reivindicar una vegada més que aquesta infraestructura d'interés prioritari per a les comunitats del Mediterrani es convertisca en una realitat", va decidir l'òrgan directiu de l'organització empresarial.\nLa ejecutiva @CEV_Valencia anima a los empresarios de la CV a participar en #QuieroCorredor 3 de octubre en Madrid https://t.co/wAUZWU244I\n— CEV (@CEV_Valencia) 14 de setembre de 2017\nSom Energia creix un 30% en nombre de socis i preveu arribar enguany als 60 milions d'euros de facturació\nLa cooperativa energètica frega ja els 60.000 membres\nEl port continuarà demanant a l'Administració 23 milions en costs de reposició per obres de la Copa de l'Amèrica\nL'Autoritat Portuària de València assegura que el Consorci València 2007 no paga les taxes d'ocupació de les instal·lacions portuàries\nEscriba el número 896059


La campanya «Barris antics» premia deu clients del petit comerç solsoní i un establiment | Nació Solsona\nLa campanya «Barris antics» premia deu clients del petit comerç solsoní i un establiment\nS’han sortejat una trentena de productes i experiències valorats en 2.770 euros simultàniament a 30 municipis catalans\nper Redacció, Solsona, 17 de juliol de 2019 a les 08:25 |\nFoto de grup dels guanyadors solsonins\nAquest estiu la campanya de dinamització del petit comerç “Barris antics, compra i guanya”, a la qual Solsona s’ha adherit per novè any consecutiu, ha premiat deu clients i un establiment. El sorteig es va realitzar en directe per Solsona FM la setmana passada amb la col·laboració de voluntaris d’Amisol. Divendres, el regidor de Desenvolupament Local, Ramon Montaner, va lliurar els premis a les persones afortunades.\nEls sis lots comuns que ofereixen els 30 municipis adherits a la campanya han anat a parar a Jordi Torner i Dolors Rius, amb butlletes de Cal Jaumet del Forn; Arnau Torrens, amb un tiquet del Frankfurt L’Embut; José Antonio Moreno, amb una butlleta sense segell; Mercè Montanyà, amb un tiquet de la Perfumeria Torres, i Mònica Martínez, per haver comprat al Forn de pa Camps.\nPel que fa als lots de productes i serveis dels establiments comercials de Solsona, les guanyadores han estat Maite Segura, amb un tiquet de la Carnisseria Angelina; Palmira Tort, amb un de la Perruqueria Rosa Camps; Joana Castro, clienta de la Casa Adroguer Nou, i Judit Argerich, de la Carnisseria Teresa. Finalment, la Peixateria Romar gaudirà del premi que ofereix Roda de Ter.\nImpulsada a la ciutat per l’Ajuntament a través de l’Agència de Desenvolupament Local, la iniciativa “Barris antics, compra i guanya” s’ha desenvolupat durant el juny simultàniament en 30 poblacions agrupades sota el paraigua de la Xarxa de Barris Antics amb Projectes. A Solsona hi han participat 154 comerços, 84 del nucli antic i 70 de fora del centre històric.\nA cada municipi s’han sortejat una trentena de productes i experiències valorats en 2.770 euros. Fins al gener de l’any que ve, les 704 persones guanyadores de la campanya visitaran totes les poblacions catalanes que hi prenen part. Per aquest motiu “Barris antics, compra i guanya” és una iniciativa que no només té per objectiu posar en valor el comerç de proximitat i premiar-ne la clientela, sinó també promocionar el patrimoni dels territoris organitzadors.\nSolsona oferirà als participants de la resta de municipis un premi valorat en 100 euros per persona. El 9 de novembre els guanyadors tindran una visita guiada a la Solsona Monumental, un dinar per a dues persones, un xec regal per comprar als establiments de la UBIC i un lot de productes de la terra valorat en 30 euros. Col·laboren en la iniciativa la UBIC i la Diputació de Lleida.\nEls imperdibles, Economia, Barris antics, comerç